«Гощэмыдэхьаблэ» непэ теплъыщт — Адыгэ макъ\n«Гощэмыдэхьаблэ» непэ теплъыщт\nРедактор 30.01.2020 КУЛЬТУРЭР, КЪЭБАРЫКlЭХЭР\nАдыгэ Республикэм и Лъэпкъ театрэу Цэй Ибрахьимэ ыцIэ зыхьырэм ихудожественнэ пащэу, Урысыем искусствэхэмкIэ изаслу­женнэ IофышIэшхоу, Абхъазым инароднэ артистэу ХьакIэгъогъу Къэсэй уахътэм диштэу гущыIэгъу тыфэхъугъ.\nКъэгъэлъэгъонхэу «Псэлъы­хъохэр», «Сомэ мин 600-р» Лъэпкъ театрэм иартистхэм джырэблагъэ Мыекъуапэ къыщагъэлъэгъуагъэх. Республикэм испорт еджапIэу N 2-м ипащэу, Урысыем, Адыгеим язаслуженнэ тренерэу, Адыгэ Хасэм и Хэсашъхьэ хэтэу Хъот Юныс гум къигущыIыкIыгъ.\n— Спектаклэхэм цIыфыбэ яплъыгъ, — игупшысэхэм тащегъэгъуазэ Хъот Юныс. — «Псэлъыхъохэр» дунэе классикэм хэхьэгъэ къэгъэлъэгъонэу сэлъытэ. Артистхэм къаIощт гущыIэр, лъэбэкъоу адзыщтыр, зекIокIэ-шIыкIэу къахэфэщтыр сэшIэх. Арэу щытми, зы къэ­гъэлъэгъон блэсымыгъэкIэу ся­плъы. Зыхьэ Заурбый, Кукэнэ Мурат, Зыхьэ Мэлайчэт, Кушъу Светланэ, нэмыкI артистхэм пьесэм псэ къыпагъэкIагъ. Театрэм кIэу щагъэуцухэрэ спектаклэхэри сшIогъэшIэгъоных. «Гощэмыдэхьаблэм» сеплъын симурад…\n— Къэсэй, «Гощэмыдэхьаблэр» зытхыгъэм, зыгъэуцугъэхэм тизэдэгущыIэгъу къащедгъажьэ сшIоигъу.\n— Пьесэр зэлъашIэрэ драма­тургэу IутIыжъ Борисэ ­ытхыгъ. Къэбэртэе-Бэлъкъарым сыщыIэу нэIуасэ тызэфэхъугъагъ. Ипьесэ техыгъэ спектаклэр Тыр­куем къыщыдгъэлъагъоуи къыхэкIыгъ. «Гощэмыдэхьаблэр» сэры зыгъэуцугъэр.\n— IэпыIэгъу къыпфэхъухэ­рэм ацIэхэр къепIуагъэмэ дэ­гъугъэ.\n— Режиссерэу Исуп Тимур, сценографэу Сихъу Рэмэзан, къашъохэр зыгъэуцугъэ Исуп Аслъан, шъуашэхэмкIэ сурэтышIэу Даур Людмилэ спектаклэм чанэу къыхэлажьэх.\nАдыгэ Республикэм инароднэ сурэтышIэу Сихъу Рэ­мэзанэ зэрилъытэрэмкIэ, рек­ламэу цIыфхэм алъэгъу­рэмрэ спектаклэу театрэм къыщагъэлъэгъощтымрэ зэ­фэдэхэп. Анахьэу ар зыфэгъэхьыгъэр паIор ары. Адыгэ паIор дахэу пчэгум къыщэ­лъагъо. (Е. Н.).\n— Орэдхэмрэ мэкъамэхэм­рэ татегущыIагъэгоп.\n— Жырыкъ Заур, Лосэн Ти­мур, Апэнэсэ Астемир, Дзуцэ Сослан, нэмыкIхэри хэлажьэх.\n— ЗыцIэ къепIуагъэхэр ти­нэIуасэх. Апэнэсэ Астемир ансамблэу «Мыекъуапэ инэфылъэхэм» иныбджэгъу, Адыгэ Республикэм изаслуженнэ артист, Урысыем ителеканалэу «Жъуагъом» изэнэ­къокъу апэрэ чIыпIэр къыщыдэзыхыгъэ купым хэтыгъ.\n— Лосэн Тимури Адыгэ Рес­публикэм изаслуженнэ артист. ЗэлъашIэрэ орэдыIоу Нэфышъ Чэримэ игъусэу лъэпкъ искусствэм иIофшIэн щыригъажьи, композитор, музыкант цIэрыIо хъугъэ.\n— Къэсэй, цIыф цIэрыIохэр «Гощэмыдэхьаблэм» зэрэхэлажьэхэрэр дэгъу, ау цIыфхэм къышъуаIуалIэрэр, редакцием макъэу къырагъэIурэр шъори зэхэшъохыба?\n— Нурбый, ар упчIэ дэгъу. Щылэ мазэм и 30-м Мыекъуапэ къыщыдгъэлъэгъощт спектаклэм тегущыIэхэрэр бэ мэхъух.\n— Рекламэр къаубы…\n— ЕплъыкIэхэр зэфэшъхьафынхэ ылъэкIыщт. Адыгэ шъуа­шэр зыщыгъ хъулъфыгъэр Iэсэмэгу. Iашэр ащ ыбг ишIагъ, джабгъум гъэзагъэу. Ащ фэди щыIэныгъэм щытлъэгъун тлъэ­кIыщтба? Искусствэм зэгъэ­пшэнэу щыпшIын плъэкIыщтыр макIа?\n— УпчIэхэр ори къытэотых. АщкIэ къапIомэ пшIоигъор зэгъэпшэнхэр зэрэпшIыхэрэр ара?\n— Тэрэз укъызэрэсэупчIы­гъэр. IутIыжъ Борисэ Iоф дэсшIагъ, игущыIакIэ уедэIуныр зымыуасэ щыIагъэп. Лъэпкъ гупшысэм тызэфищагъэу зэрэщытым спектаклэр нахь ыгъэбаигъэу сэлъытэ.\n— «Гощэмыдэхьаблэр» зы­фэгъэхьыгъэм нахь шъхьэ­ихыгъэу тиеплъыкIэхэр къетэгъэIуалIэхэба.\n— Адыгэ шэн-хабзэхэр тиIэх, ахэр дахэх, ау непэ укъуагъэ хъухэу тэлъэгъу. Непэрэ щы­IакIэм зэщигъакъоу тлъэгъурэм детымыгъаштэу къыхэкIыба? Наркоманием, бизнесым, нэмыкIхэм куоу талъыIэсырэп шъхьае, къыуасIомэ сшIоигъор тинахьыжъ пIашъэхэм тфалэжьыгъэу, къытфыщанагъэу щыIэм идэхагъэ къэтыухъумэн зыщы­фэе чIыпIэм тызэритыр ары.\n— ГущыIэ чъэпхъыгъэхэмкIэ ар къэпIуатэмэ нахьы­шIуба?\n— Театрэм амалыбэ иI. Драматургым сэмэркъэукIэ, кIэнэ­кIалъэкIэ къетхы, цIыфхэм псэ зыпыт гущыIэхэмкIэ алъыIэсы шIоигъу.\n— Адыгэ шъуашэм и Мафэ тиреспубликэ къыщедгъэжьагъэу дунаим щагъэмэфэкIы. Шъуашэм дэхагъэу хэлъыр ары апэу къыхэдгъэщырэр.\n— Шъуашэм имэфэкI Лъэпкъ театрэр сыдигъуи чанэу хэла­жьэ, адыгэ шъуашэр артистхэм ащыгъэу ярольхэр спектаклэхэм къащашIыгъэх. Тэ зыгорэхэр сыдми къэтыубынхэу арэп пшъэ­рылъэу тиIэр. ШIум, дэхагъэм тафэкIоным пае шIыкIэхэм та­лъэхъу.\n— Спектаклэр къыбгурыIоным фэшI уеплъын, уедэIун, зэхэпхын фае.\n— «Гощэмыдэхьаблэр» цIыф­хэм IэшIэхэу къагурыIощтэу слъы­тэрэп. Адыгэ Хасэм, унэгъо зэфыщытыкIэхэм талъэIэсы…\n— Нысэхэмрэ гуащэхэмрэ зэгурыIохэрэп. Ащ сыда къепIолIэщтыр?\n— КъагурыIоным фэшI заулэ­рэ еплъынхэ фаеу къысщэхъу.\n— Адыгэ Хасэм ия ХХ-рэ Зэфэс джырэблагъэ Мыекъуа­пэ щыкIуагъ. Ти ЛIышъхьэу КъумпIыл Мурат зэхахьэм къы­щиIуагъ адыгабзэм изэгъэ­шIэн, шэн-хабзэхэм язехьан Лъэпкъ театрэр, ансамблэхэу «Налмэсыр», «Ислъамыер», нэмыкIхэри зэрэпылъхэр…\n— КъызгурэIо къапIомэ пшIоигъор. Искусствэм цIыфыр епIу. Республикэм икъэралыгъо гъэ­псыкIэ игъэпытэн тыхэлажьэ. ДгъэцэкIэрэ Iофым тызэфищэн фае. Тызэкъотмэ — тылъэш. Зиттэкъухьаным тиIоф тетэп. Ти ЛIышъхьэу КъумпIыл Мурат сэри сыIукIагъ, лъэпкъ Iофы­гъохэм татегущыIагъ.\n— Лъэпкъ театрэр гъогу тэ­рэз тетэу олъыта?\n— Цыхьэ зыфэмышIыжьэу дэгъоу Iоф пшIэн плъэкIыщтэп. Тхьаегъэпсэух IэпыIэгъу къытфэхъухэрэр.\n— Спектаклэр жъугъэхьазырзэ сеплъыгъ. Артистхэр гъэшIэгъонэу фэпагъэх, сценографиер шэпхъэ хэхыгъэ­хэм адештэ. Хэта артистхэм къахэбгъэщырэр?\n— Хьэлащтэ Саныет, Уайкъо­къо Асыет, Къэбэхьэ Евгение, Исуп Тимур, Даур Жаннэ, Бэгъушъэ Анзор, нэмыкIхэм рольхэр къашIых. Спектаклэр дгъэ­хьазырзэ артистхэм ащыщхэр зэблэтхъугъэх.\n— ЗэлъашIэрэ артистэу Зы­хьэ Заур къызэриIоу, ролыр къэзышIырэ артистыр игушъхьэ кIуачIэкIэ залым чIэсым лъыIэсын, а гушъхьэ кIуачIэм къыфигъэзэжьын фае.\n— Тэрэз Зыхьэ Заурбый зы­фиIорэр. Театрэм цIыфхэр зэфищэнхэ, зылъищэнхэ фае. Искусствэр зышIогъэшIэгъонхэр «Гощэмыдэхьаблэм» еплъынхэу непэ театрэм къетэгъэблагъэх, пчыхьэм сыхьатыр 7-м аублэщт.\n— Къэсэй, непэ уимэфэкI маф. УиIофшIагъэ хэбгъэхъо­нэу, уимурадхэр къыбдэхъунхэу тыпфэлъаIо.\nСурэтхэм арытхэр: артистхэр къэгъэлъэгъоным хэла­жьэх.\nПредыдущая ЛIыхъужъхэр ящысэх\nСледущая Хэбзэукъоныгъэхэр зыщатхырэ Гупчэм ихьакIагъэх